कम्युनिस्टों ने केरल को कसाईघर बना दिया -भट्ट
केरल में जब से माकपा के नेतृत्व में सरकार बनी है, तब से वहां संघ व भाजपा के कार्यकर्ताओं की नृशंस हत्या की जा रही है। ऐसा लगता है कि वामपंथियों ने भगवान का घर मानें जाने वाले केरल को कसाईघर बना दिया है। वर्ष 2016 में मई से अब तक 400 से अधिक हत्या की वारदातें हो चुकी है। राष्ट्रीय स्वयंसेवक संघ एवं उनके समविचारी संगठनों के कार्यकर्ताओं पर बर्बरतापूर्ण हमले कर भय का वातावरण बनाया जा रहा है।
यह बात संघ के विभाग कार्यवाह बलराज भट्ट ने जनाधिकार समिति द्वारा स्थानीय गांधी चौक पर आयोजित जनआक्रोश सभा के दौरान कही। जनआक्रोश सभा को किसान कामगार संघ के क्षेत्रिय अधिकारी लक्ष्मीनारायण नागर, सरस्वती शिशु मंदिर महिला एवं बाल कल्याण समिति उपाध्यक्ष सतीश गेहलोत, संयोजक देवेंद्र शर्मा, प्रो. गजराज पंड्या, विहिप के विजय टेपण, भाजपा के आशीष शुक्ला, विद्यार्थी परिषद के लोकेंद्रसिंह पंवार ने भी संबोधित करते हुए केरल राज्य में सीपीएम के नृशंस हत्या करने वाले उपद्रवियों को राजनीति से प्रेरित बताते हुए केरल सरकार को अविलंब बर्खास्त करने की मांग रखी। सभा के पश्चात गांधी चौक से एक रैली निकाली गई। रैली में हाथों में तख्तियां लेकर केरल सरकार होश में आअो, बर्खास्त करो के नारे लिखे हुए थे। रैली नगर के मुख्य मार्ग महात्मा गांधी मार्ग, डाबरी चौक होते हुए स्थानीय थाना परिसर पहुंची, जहां तहसीलदार सुदीप मीणा को थाना प्रभारी विवेक कनोड़िया की उपस्थिति में राष्ट्रपति के नाम ज्ञापन सौंपा गया। ज्ञापन का वाचन संयोजक शर्मा ने किया। इस अवसर पर भाजपा, किसान संघ, विश्व हिंदू परिषद, बजरंग दल, युवा शक्ति मंच, दुर्गा वाहिनी, हिंदू महासभा, विद्या भारती, ग्राम भारती, सहकार भारती, विद्यार्थी परिषद, धर्मजागरण सहित विभिन्न संगठनों के पदाधिकारी व कार्यकर्ता शामिल थे। संचालन राजकुमार पोरवाल ने किया। आभार तहसील संघचालक दिलीप बिलाला ने माना।
तहसीलदार मीणा को ज्ञापन सौंपते जनाधिकार समिति के सदस्य।
कार्यक्रम को संबोधित करते प्रमुख वक्ता बलराज भट्ट। दूसरे चित्र में कार्यक्रम में उपस्थित महिलाएं एवं पुरुष।
hin_Deva hin_Deva hin_Deva hin_Deva hin_Deva